projecte-aina/catalan_government_crawling huggingface dataset:
El Departament de Salut, a través del Programa de donació i transfusió sanguínia, va endegar a l'estiu de l'any 1988 una campanya de promoció de la donació amb l'objectiu d'aconseguir un augment de les donacions.
Els missatges tramesos volien aprofundir en els aspectes ètics de la donació, acostar els bancs de sang a la població i evitar el descens estival de les donacions.
Les accions puntuals que es van fer abraçaven diferents mitjans de comunicació.
Amb motiu de la nova campanya de promoció de la donació l'any 1990, es van elaborar una sèrie de materials de divulgació adreçats a diferents col·lectius: professionals sanitaris, escoles i població en general.
Entre altres objectius, hi havia el de consolidar una única imatge per a tots els bancs de sang de Catalunya, i, per tant, tots els productes de promoció (samarretes, bolígrafs, agendes, gorres, etc.) tenien un eslògan comú.
Es van elaborar díptics amb diferents nivells d'informació: uns estaven adreçats als professionals, en què es feia èmfasi en la bona utilització de la sang i dels productes sanguinis, i uns altres, als pacients, en què s'explicava què és la donació de sang i quines mesures de seguretat es prenen.
També es va elaborar un tríptic per potenciar l'autotransfusió.
Es va confeccionar una carpeta de material educatiu que es va distribuir entre el personal docent, promotors locals i persones voluntàries de les associacions de donants.
A més, en els bancs de sang es va difondre un vídeo i es podien trobar panells d'exposició itinerants sobre la promoció i donació de sang.
També es va fer un publireportatge i espots publicitaris que s'emetien a les hores de màxima audiència.
Coincidint amb les Olimpíades que es van celebrar a Barcelona l'any 1992, es va fer una campanya entre les persones donants habituals, a les quals es van enviar postals amb motius olímpics que els recordaven la manca de sang en l'època d'estiu.
El caràcter prevenible dels errors de medicació fa que a les institucions sanitàries es faci imprescindible la implantació d'estratègies adreçades a la seva prevenció.
Per aquest motiu, el Departament de Salut de la Generalitat de Catalunya, mitjançant el Programa de prevenció dels errors de medicació a Catalunya, va dissenyar un tríptic amb diferents objectius:
L'any 1999 es va encarregar un estudi al Departament de Psicologia de la Salut de la Universitat Autònoma de Barcelona per tal d'avaluar la promoció de la donació a Catalunya.
Aquest estudi fa paleses algunes mancances que caldrà esmenar en els propers anys, per exemple:
Pel que fa als arguments sobre els factors que influeixen en la no donació, cal destacar els coneixements imprecisos o inadequats sobre els usos de la sang i les situacions d'excepcionalitat de la donació (accidents, catàstrofes).
En aquest sentit, durant el Nadal de l'any 2000 es va fer un espot publicitari, emès a les sales comercials de cinemes, en què es destacava la caducitat de la sang i la necessitat que la donació fos un acte incorporat a la nostra quotidianitat.
El juny del 2001 es van presentar als mitjans de comunicació el nou logotip i l'eslògan de la campanya, una evolució de l'anterior.
Es van editar uns quadríptics informatius adreçats a la població en general, i uns tríptics sobre la utilització correcta dels productes sanguinis, adreçats als professionals sanitaris.
També es va editar un llibret gràfic, explicatiu i senzill adreçat a la població adolescent, per tal d'introduir el tema de la donació de sang en el sistema educatiu.
La campanya va continuar oberta a noves accions que es van dur a terme durant els anys 2002 i 2003 amb l'objectiu d'aconseguir, com a mínim, un índex de donació del 40 per mil habitants a Catalunya.
Aquesta campanya es va desenvolupar a Barcelona per celebrar el Dia Mundial del Donant de Sang 2010, una jornada solidària que, des de 2004, se celebra cada any en una ciutat diferent del planeta.
De l'organització de la campanya se'n van encarregar el Departament de Salut, el Banc de Sang i Teixits, la Federació de Donants de Catalunya, la Creu Roja a Catalunya i l'Ajuntament de Barcelona.
El Servei Català de la Salut es va sumar a aquest Dia Mundial col·laborant amb el Banc de Sang i Teixits, i va distribuir a un grup de joves donants de sang una edició especial de la seva targeta sanitària individual que incorporava un xip criptogràfic.
Aquesta targeta podia contenir el certificat digital idCAT, emès per l'Agència Catalana de Certificació (CATCert).
Si el sol·licitaven, tenien accés a determinats avantatges en relació amb la seva condició de donant de sang: consultar les donacions que han fet en els darrers anys, conèixer els resultats de les anàlisis després de l'última donació i concertar dia i hora per donar plasma als centres fixos del Banc de Sang i Teixits.
Una de les estratègies de la campanya va ser la creació del Donant 2.0 "Amics de Sang", una aplicació d'ús molt senzill.
Només s'ha d'introduir el nom i el grup sanguini.
Així, la persona usuària pot conèixer el grup sanguini dels seus contactes a Facebook, a més d'accedir a un mapa d'Espanya amb estadístiques geogràfiques del número de donants de cada grup sanguini a cada província.
Un dels avantatges més útils d'aquesta aplicació és l'accés a una eina del Banc de Sang i Teixits que permet veure les reserves de sang de cada grup sanguini existents a Catalunya en temps real, indicant quin grup sanguini és més necessari en cada moment.
L'objectiu és incorporar a Donant 2.0 "Amics de Sang" les mateixes dades de la resta de bancs de sang espanyols per crear un mapa global i actualitzat constantment com a via de comunicació immediata en casos d'emergència.
Durant la diada de Sant Jordi, "Barcelona té sang" va comptar amb el seu propi estand a la Rambla número 16, metro Drassanes, on es va repartir un punt de llibre amb l'eslògan "St.
A l'estand també hi havia un ordinador on es recollien signatures dels ciutadans i ciutadanes que volguessin donar suport a aquest nou símbol internacional de la donació de sang.
Es tracta d'una campanya de detecció de l'arítmia entre els majors de 60 anys per tal de prevenir l'ictus
"Pren-te el pols" és un programa per conscienciar la ciutadania de la importància de prendre's el pols de manera periòdica per prevenir l'ictus.
1 de cada 5 ictus s'atribueix a la fibril·lació auricular, la causa més freqüent d'arítmia cardíaca i, juntament amb la hipertensió, és un dels principals factors de risc de patir aquesta malaltia.
Aquesta campanya es desenvolupa en els centres de salut, així com en les farmàcies, gràcies a la implicació dels professionals mèdics, dels farmacèutics i farmacèutiques i dels ajuntaments.
La seva participació activa és de vital importància per fer realitat aquesta estratègia.
L'ictus afecta 13.000 persones a Catalunya cada any, la meitat de les quals queden amb una discapacitat.
A més, l'ictus provoca el doble de morts que el càncer de mama i de pròstata.
L'aprovació de la Llei 11/2014, pel Parlament de Catalunya, per garantir els drets de les persones lesbianes, gais, bisexuals, transgèneres i intersexuals i per eradicar l'homofòbia, la bifòbia i la transfòbia ha consolidat i ha donat un nou impuls a les polítiques LGBTI del Govern.
Dins del Pla Interdepartamental d'actuacions de polítiques LGBTI 2017-2020 hi ha una tasca de sensibilització i difusió d'estratègies per garantir els drets de les persones LGBTI i contra la discriminació amb diverses estratègies: bit o vídeo de 30 segons, cartell, protocols, cursos...
Els treballadors dels serveis públics de Catalunya tenen el deure d'intervenció, recollit en l'article 11 de la llei 11/2014, si tenen coneixement d'una situació de risc o tenen una sospita fonamentada de discriminació o violència per raó d'orientació sexual, identitat de gènere o expressió de gènere, tenen el deure de comunicar-ho a les forces i cossos de seguretat i a l' òrgan competent ( Direcció general d'igualtat del Departament de Treball, Afers Socials i Famílies).
Aturem la discriminació LGBTI a la feina i arreu
La campanya d'estiu 2019 s'adreça a minimitzar els efectes negatius de les onades de calor sobre la salut de la població, especialment dels grups més vulnerables i a conscienciar de la importància d'hidratar-se bé per evitar els cops de calor.
El material que s'ha distribuït als centres sanitaris són cartells informatius i vanos que contenen els missatges claus relacionats amb la salut i un vídeo per projectar-lo a les pantalles informatives.
Completa la campanya falques radiofòniques informatives i material per distribuir per les xarxes socials.
Us convidem a descarregar el material i fer-ne la màxima difusió.
Comparteix els reptes a través de les xarxes socials i fes que el teu entorn aguanti sense fumar
El Departament de Salut ha posat en marxa un conjunt de mesures per intentar reduir el consum de tabaquisme i és una campanya institucional per intentar reduir el consum de tabac i per evitar que els adolescents i els joves comencin a fumar.
Les dades indiquen que 8 de cada 10 persones comencen a fumar abans dels 20 anys.
Per tant, si aconseguim que els joves aguantin fins als 18-20 anys sense fumar és molt possible que no ho facin al llarg de la seva vida.
Aquesta campanya està protagonitzada per Ricky Rubio, jugador de l'NBA i impulsor de la Ricky Rubio Foundation i la mare del qual va morir a causa d'un càncer de pulmó.
La campanya vol conscienciar als joves que fumar afecta la salut i empitjora el rendiment físic, té efectes negatius sobre la imatge i l'autoestima i redueix el poder adquisitiu.
El lema principal de la campanya és AGUANTASENSEFUMAR i en Ricky Rubio protagonitza diverses proves complicades (anar en un patinet de nen, encistellar en una cistella mini i en moviment, seure en uns seients estrets d'avió i fer girar la pilota en una cinta de córrer) i el missatge és el següent: "Si Ricky Rubio aguanta dotze hores en un seient d'avui, tu també pots aguantar sense fumar" En aquest sentit, s'han gravat quatre vídeos amb aquestes quatre proves que són l'eix central de la campanya.
També hi ha falca de ràdio i pòsters que es distribuiran pels centres sanitaris i els instituts de Catalunya.
Recomanacions per guanyar-li la guerra a la nicotina
Si fumes, encara ets a temps de fer marxa enrere.
Després de no començar a fumar, la decisió de deixar l'hàbit és la millor que pots prendre.
Fes una llista dels motius pels quals vols deixar de fumar i guarda-la en un lloc on la puguis veure sovint.
Una bona opció és allà on hi tens les cigarretes perquè així cada vegada que en vagis a encendre una trobaràs la llista i recordaràs perquè vols desenganxar-te del tabac.
Pensa en els beneficis que obtindràs si ho aconsegueixes, especialment pel que fa a la teva salut:
Fixa't un dia per deixar-ho (dia D), si pot ser en un termini màxim de dues setmanes.
Comunica la teva decisió a les persones que t'envolten; si també fumen, és un bon moment per implicar-les i compartir el procés de deixar de fumar.
Fes una llista de maneres per lluitar contra el desig de fumar.
T'anirà molt bé repassar-la quan iniciïs el procés.
T'ambé convé que demanis ajuda: als pares, al teu metge de capçalera o als professionals del 061 CatSalut Respon.
El dia abans de deixar-ho, treu els cigarrets, cendrers i altres productes de tabac de casa i del cotxe (si en tens).
Quan arribi el dia que t'has fixa't per començar la teva vida sense tabac, pensa: "Avui no fumaré, demà ja veurem."
Els primers dies sense tabac seran durs.
Tindràs ganes de fumar, però pots reduir el desig si mastegues un xiclet, menges alguna cosa, com ara fruita o fruta seca, o canvies l'activitat que estaves fent.
Procura distreure't, surt a passejar o a fer un volt en bicicleta, o ves a llocs on està prohibit fumar (per exemple, al cinema, a un parc infantil, a uns grans magatzems...).
També és probable que et sentis cansat/da, et costi concentrar-te, canviïs d'estat d'ànim amb facilitat i tinguis mal de cap. De tota manera, aquests símptomes desapareixen en uns dies i no tothom els pateix.
Per evitar les recaigudes, pots seguir algunes recomanacions, com ara evitar situacions o ambients on acostumaves a fumar, aixecar-te de la taula després dels àpats, o planificar autorecompenses per mantenir-te lluny del tabac.
Evita pensar que per una cigarreta no passa res.
La dependència de la nicotina es torna a consolidar ràpidament i una sola cigarreta pot ser suficient per tonar a enganxar-s'hi.
Però no abaixis la guàrdia: deixar de fumar representa un gran èxit, però mantenir-se sense fumar és encara un èxit més gran.
I si recaus, no et desanimis ni pensis que has fracassat, sinó que estàs aprenent a estar sense fumar.
No et rendeixis i intenteu-ho de nou; el més important és no llençar la tovallola.
Hi ha moltes idees que et poden passar pel cap en relació amb el tabac.
Potser algunes les penses tu i d'altres les has sentit dir a persones del teu entorn.
En realitat, es tracta de falses creences sense un argument sòlid al darrere, que s'utilitzen com a excuses per justificar la decisió de fumar.
Aquesta és una percepció errònia que tenen moltes persones, en especial els joves.
El cert és que, entre la població catalana de més de 15 anys, només són fumadors (diaris o ocasionals) el 25,6% (el 30,9% els homes i el 20,5% les dones).
El fet de fumar fa que augmentin molt les probabilitats de patir malalties greus i de morir a una edat prematura, però no determina que això passi en tots i cadascun dels fumadors.
És cert que diàriament estem sotmesos a diferents factors que amenacen la nostra salut, com ara la contaminació atmosfèrica.
Malgrat això, mentre que evitar aquests riscos no depèn d'una decisió individual, iniciar-se en el consum del tabac sí que és a les nostres mans.
No sembla assenyat, doncs, renunciar a evitar un risc tant important, només perquè n'hi ha d'altres que no podem prevenir.
És cert que moltes persones han fumat, han abusat de l'alcohol o han pres drogues durant una part de la seva vida i, després, n'han abandonat el consum.
Malgrat això, no val la pena córrer el risc.
D'altra banda, com més aviat s'inicia el consum de qualsevol droga, més fàcil és arribar a abusar-ne o dependre'n, de manera que convé, si més no, endarrerir al màxim el primer contacte amb les drogues.
A més, el risc de patir càncer de pulmó i malalties cardiovasculars s'incrementa com més jove s'inicia el consum regular de tabac.
Hi ha proves que indiquen que les persones que fumen cigarrets fets a mà consumeixen dosis superiors de nicotina, bé perquè el tabac per cargolar en conté més o perquè es fan pipades més intenses o més freqüents.
Amb l'evidència científica actual, aquests dispositius no es poden considerar menys perjudicials per a la salut de les persones que el tabac convencional ni tampoc mètodes eficaços per deixar de fumar.
És més, els productes del tabac sense combustió poden tenir gustos (menta, xocolata, regalèssia, etc.) que els fan particularment atractius per als adolescents i els poden induir al consum de nicotina.
Tot i que aquests productes es presenten en la publicitat com una opció saludable, tenen efectes en les cèl·lules dels pulmons similars als de fumar tabac.
A més, el fum que generen conté substàncies perjudicials per a la salut i cancerígenes.
El Departament de Salut ha engegat una campanya de comunicació per conscienciar la ciutadania sobre l'abast de les síndromes de sensibilització central (SSC), que engloba malalties com la fibromiàlgia, la síndrome de fatiga crònica o la sensibilitat química múltiple.
La campanya, que consisteix en material audiovisual produït pel Departament i que ha comptat amb la participació d'entitats de pacients i familiars afectats per aquestes síndromes, pretén desestigmatitzar aquestes malalties.
Les SSC són malalties cròniques que tenen períodes d'intensificació dels símptomes, fan emmalaltir homes i dones de totes les edats i alteren la vida de la persona en tots els àmbits, causant-li cansament extrem –físic i mental-, insomni, problemes de memòria i, en alguns casos, aïllament.
Actualment, a Catalunya podria haver-hi prop de 200.000 persones afectades de fibromiàlgia, unes 45.000 amb la síndrome de fatiga crònica i unes 10.000 amb sensibilitat química múltiple.
Aquesta campanya s'ha elaborat en motiu de la presentació del nou pla per millorar l'atenció dels pacients que pateixen les síndromes de sensibilització central.
El pla impulsa 18 unitats d'expertesa situades arreu de Catalunya i que estan integrades per professionals especialitzats de primària i hospitals.
La campanya d'hivern 2019-2020 té tres objectius:
El material que s'ha distribuït als centres sanitaris són cartells informatius que contenen els missatges claus relacionats amb la salut i un vídeo per projectar-lo a les pantalles informatives.
Completa la campanya falques radiofòniques informatives i material per distribuir per les xarxes socials.
Us convidem a descarregar el material i fer-ne la màxima difusió.
La campanya d'estiu 2020 pretén conscienciar la població de la necessitat de continuar aplicant mesures d'higiene i distanciament social per reduir el risc de transmissió de la COVID-19 i, a la vegada, prevenir els efectes negatius de les onades de calor i de la sobreexposició al sol sobre la salut, especialment en el cas dels grups més vulnerables.
Us convidem a descarregar el material i fer-ne la màxima difusió.
L'estiu de 2005, el Departament de Salut va portar a terme la campanya "Consumiu peix amb seguretat" per informar sobre l'anisakiosi i reduir la transmissió d'aquests paràsits als humans.
Aquesta campanya consistia a difondre entre la ciutadania tres consells bàsics per garantir un consum de peix sense risc:
Per tal de continuar la tasca de difusió de consells en salut alimentària, l'octubre de 2006 es va tornar a engegar aquesta campanya.
El material elaborat per a aquesta campanya consisteix en un fullet i un pòster on es descriuen els aspectes fonamentals i bàsics per prevenir l'anisakiosi.
Entre altres vies de distribució, aquest material informatiu el van lliurar els tècnics del Departament de Salut en les visites d'inspecció als establiments que comercialitzen productes de la pesca, els menjadors col·lectius, els bars restaurant, etc.
Els ajuntaments de Catalunya, així com els gremis de peixaters i de restauració, entre altres institucions i organismes, també van rebre exemplars del pòster i del fullet per tal que col·laboressin a fer-los arribar als establiments de Catalunya destinataris de la campanya.
Aquest material explica què són els anisakis, com afecten a les persones, quins controls es fan per evitar la presència d'aquests paràsits i com es pot prevenir l'anisakiosi.
Dins de les activitats de promoció de la salut mitjançant l'alimentació i l'activitat física saludables (estratègia PAAS) iniciades pel Departament de Salut, l'any 2006 es va donar suport i difusió a la tercera edició de la Setmana de TV3, dedicada a l'alimentació i els hàbits saludables.
La Setmana de TV3 té com a objectiu donar elements de reflexió als espectadors sobre un tema actual.
La voluntat de la Setmana de TV3 és recuperar un aspecte important de la realitat, que habitualment no es pot tractar amb l'extensió i la profunditat que es mereixeria.
L'any 2006, la Setmana de TV3, amb el suport i l'assessorament del Departament de Salut, va voler fomentar els bons hàbits alimentaris i la pràctica d'activitat física regular per prevenir i evitar el sedentarisme, l'obesitat i les malalties relacionades (malalties cardiovasculars, determinats càncers, diabetis, colesterol alt).
"Fer salut cada dia és molt important" és una campanya de promoció d'estils de vida saludables centrada en l'alimentació i l'activitat física i adreçada tant a població adulta com a infants.
La campanya parteix d'una iniciativa i del finançament de la Asociación Española de Fabricantes de Yogur.
Els continguts i missatges de la campanya han estat assessorats per l'Agència de Salut Pública de Catalunya.
Els eixos de la campanya posen especial accent en les recomanacions d'alimentació i d'activitat física que presenten una elevada evidència científica:
• Consum diari de fruita fresca i verdura variada (5 peces al dia: 3 fruites i 2 verdures).
(Només un 11,7% de la població adulta menja les 5 racions de fruita i verdura diàries recomanades.)
• Promoure un estil de vida actiu (mínim 30' per a adults i 60' per a infants al dia).
(Encara més d'un 30% de la població no arriba als nivells d'activitat física saludable.)
• Consum diari de làctics, especialment làctics fermentats com el iogurt.
Alguns estudis mostren que el consum de calci és insuficient en un 30% de la població.
Aquests dies podem veure alterada la nostra rutina pel fet d'haver d'estar a casa durant un llarg període de temps.
També podem sentir més angoixa i/o preocupacions per la incertesa que ens porta la situació actual.
Tot això pot suposar un canvi en els nostres hàbits, també pel que fa al consum d'alcohol i altres drogues.
És important durant aquest temps evitar-ne el consum, o bé, si es fa, no intensificar-lo.
Les persones grans són més susceptibles a patir complicacions si contrauen el coronavirus i això els pot generar angoixa i por.
A més, l'experiència del confinament els pot resultar especialment dura si viuen soles.
Seguir alguns consells pot ajudar a gestionar la situació de la millor manera possible.
Si us sentiu angoixats o estressats durant dies, demaneu ajuda (a la família, a les amistats o al vostre centre de salut de referència).
Les persones grans, especialment les que presenten deteriorament cognitiu o demència, poden estar més ansioses, irritables, estressades, agitades, desorientades o absents quan estan confinades.
En aquestes situacions, és fonamental mostrar suport continuat, transmetre calma i tenir paciència.
L'educació emocional és fonamental durant la infància.
Si a casa hi ha infants, aprofiteu la situació extraordinària que estem vivint arran de la pandèmia del coronavirus per ensenyar-los a identificar i a gestionar les seves emocions.
Penseu que els adults del seu voltant esdevenen referents.
Han de tenir clar que controleu la situació i que sabeu com tenir-ne cura.
Ajudar-los a entendre les emocions i posar-hi nom els ajudarà a adaptar-se millor a les actuals circumstàncies.
Procureu que mantinguin el contacte, per telèfon o videoconferència, amb les persones amb qui es relacionen habitualment: altres membres de la família, els companys d'escola, etc.
Expliqueu-los les normes higièniques i de protecció individual, amb més o menys supervisió segons les seves capacitats.
Procureu que sigui la persona amb més vincle (els pares sempre que sigui possible), la qui comuniqui la mort a l'infant.
Cal que ho faci el més aviat possible i de manera presencial, en un lloc íntim i segur, on pugui expressar lliurement el que senti.
Convé dir-ho de manera clara i concisa, donant espai per respondre les preguntes que tingui.
La situació d'excepcionalitat que estem vivint pot tenir un gran impacte en la nostra salut emocional per dos motius fonamentals: la pròpia malaltia i el confinament a la llar.
D'una banda, l'extensió de la pandèmia, el risc de contagi, el fet d'infectar-se un/a mateix/a o algú proper, o la pèrdua d'un ésser estimat, són situacions que poden generar por, tristor, incertesa, angoixa i, fins i tot, ràbia.
D'altra banda, el fet d'estar tancats a casa per evitar la propagació de la maltia, amb les alteracions en la rutina diària que això comporta, pot fer augmentar la sensació de soledat i d'aïllament, i produir ansietat.
No podem canviar la realitat que vivim, però sí que modificar la manera com ens hi enfrontem.
Una bona gestió de les emocions ens pot ajudar a millorar el nostre benestar mental.